text: Betalingsskoler skal sættes fri
  02 oktober 2013 kl. 06.31
  Private skoler eller såkaldte frie skoler skal have mulighed for at oprette vuggestuer og filialer.
  Det fremgår af et forslag til folketingsbeslutning, som Venstre, Liberal Alliance, konservative og Dansk Folkeparti står bag.
  - De frie skoler skal sikres samme vilkår som offentlige skoler, så vi kan sikre et frit valg, siger folketingsmedlem Anni Matthiesen (V), Krogager ved Grindsted.
  Frie grundskoler skal have mulighed for at oprette vuggestuer. Det skal sikre, at børnene kan blive i samme miljø, når de skal i børnehave. Børnehaver må skolerne nemlig godt drive.
  Frie og private gymnasier skal også have mulighed for at oprette afdelinger med større afstand fra centralskolen end gåafstand. Det må de ikke i dag.
  For eksempel ønsker Studenterkurset og Kostskolen i Sønderjylland med hovedsæde i Toftlund at lave en afdeling i Aabenraa. Sportsefterskolen SINE i Løgumkloster har også planer om at oprette en højskole-afdeling.
  Ifølge forslaget skal husholdnings- og håndarbejdsskoler omdøbes til Frie fagskoler.
  